ໃນລະຫວ່າງວັນທີ 13 – 15 ກໍລະກົດ, ທ່ານເອກອັກຄະລັດຖະທູດ ຜູ້ມີອຳນາດເຕັມແຫ່ງ ສສ.ຫວຽດນາມ ປະຈຳ ສະຫະພັນລັດເຊຍ ດັ້ງມິງຄອຍ ແລະ ຄະນະປະຕິບັດງານຂອງສະຖານທູດ ຫວຽດນາມ ປະຈຳ ສະຫະພັນ ລັດເຊຍ ໄດ້ໄປຢ້ຽມຢາມ ແລະ ເຮັດວຽກກັນນະຄອນ St. Petersburg, ພົບປະກັບກັບທ່ານຜູ້ວ່າການ St. Petersburg Alexander Beglov.
ທ່ານຜູ້ວ່າການ Beglov ໄດ້ສະແດງຄວາມຍິນດີເມື່ອໄດ້ຕ້ອນຮັບທ່ານເອກອັກຄະລັດຖະທູດ ດັ້ງມິງຄອຍ ແລະ ຄະນະ, ທ່ານກໍ່ຢັ້ງຢືນວ່າ ນະຄອນ St. Petersburg ໄດ້ມີການພົວພັນມາແຕ່ດົນນານ ແລະ ເລິກເຊິ່ງກັບຫວຽດນາມ.
ທ່ານຜູ້ວ່າການ Beglov ໃຫ້ຮູ້ວ່າ ອຳນາດການປົກຄອງນະຄອນ ຖືການຮ່ວມມືກັບ ຫວຽດນາມ ແມ່ນບຸລິມະສິດໃນການພົວພັນການຕ່າງປະເທດ ແລະ ໂດຍບໍ່ຫົວຊາຕໍ່ບັນດາຂໍ້ຈຳກັດຍ້ອນໂລກລະບາດໂຄວິດ - 19 ກໍ່ຂຶ້ນ, ການພົວພັນນີ້ບໍ່ພຽງແຕ່ໄດ້ຮັບການຮັກສາເທົ່ານັ້ນ ຫາກຍັງໄດ້ຮັບການເພີ່ມພູນຂຶ້ນຜ່ານຮູບການທາງອອນລາຍອີກດ້ວຍ.
ທ່ານ Beglov ມີຄວາມປາດຖະໜາຢາກສືບຕໍ່ຍູ້ແຮງການຮ່ວມມືກັບ ຫວຽດນາມ, ພ້ອມທັງຍົກອອກບັນດາຂໍ້ສະເໜີຢ່າງລະອຽດ ຄືຊຸກຍູ້ການສ້າງຮູບປັ້ນປະທານໂຮ່ຈີມິນ ຢູ່ St. Petersburg, ສືບຕໍ່ສົ່ງເສີມເປີດສູນວັດທະນະທຳ ແລະ ດຳເນີນທຸລະກິດ ນະຄອນໂຮ່ຈີມິນ ຢູ່ St. Petersburg ພ້ອມທັງຄົ້ນຄວ້າການເປີດສູນວັດທະນະທຳ ຂອງ St. Petersburg ຢູ່ນະຄອນໂຮ່ຈີມິນ.
ສ່ວນທ່ານເອກອັກຄະລັດຖະທູດ ດັ້ງມິງຄອຍ ໄດ້ຢັ້ງຢືນວ່າ, ການນຳ ຫວຽດນາມ ຖືການພັດທະນາການພົວພັນກັບ ສະຫະພັນລັດເຊຍ ເປັນບຸລິມະສິດແຖວໜ້າໃນແນວທາງການພົວພັນຕ່າງປະເທດ. ຫວຽດນາມ ຕີລາຄາສູງບັນດາການປະກອບສ່ວນຂອງບັນດານັກວິທະຍາສາດ ລັດເຊຍ ໃນການຜະລິດວັກຊິນ ແລະ ມີຄວາມປາດຖະໜາວ່າ St. Petersburg ຈະແບ່ງປັນບົດຮຽນ, ປະສົບການໃນການປ້ອງກັນ, ຕ້ານໂລກລະບາດໂຄວິດ - 19 ກໍ່ຄືໜູນຊ່ວຍກ່ຽວກັບວັກຊິນ. ໄປຄຽງຄູ່ກັນນັ້ນ, ກໍ່ຕັ້ງໜ້າເພີ່ມທະວີການຮ່ວມມືດ້ານເສດຖະກິດ - ການຄ້າ ລະຫວ່າງ ສອງປະເທດ ກໍ່ຄືກັບນະຄອນ St. Petersburg , ສ້າງເງື່ອນໄຂສະດວກໃຫ້ແກ່ປະຊາຄົມຊາວຫວຽດນາມ ອາໄສຢູ່ St. Petersburg ທຳມາຫາກິນ, ດຳລົງຊີວິດ, ຮ່ຳຮຽນ, ເພີ່ມທະວີການພົວພັນແລກປ່ຽນລະຫວ່າງປະຊາຊົນສອງປະເທດ, ເພີ່ມທະວີການຮ່ວມມືກ່ຽວກັບຂົງເຂດການສຶກສາ ແລະ ບຳລຸງສ້າງ.
ທ່ານເອກອັກຄະລັດຖະທູດ ດັ້ງມິງຄອຍ ໄດ້ຍົກອອກບັນດາຂໍ້ສະເໜີເພີ່ມທະວີການພົວພັນຮ່ວມມືມິດຕະພາບ, ຄູ່ຮ່ວມມືຍຸດທະສາດຮອບດ້ານລະຫວ່າງ ຫວຽດນາມ ແລະ ສະຫະພັນລັດເຊຍ, ເພີ່ມທະວີການພົວພັນລະຫວ່າງ St. Petersburg ກັບບັນດານະຄອນແຮກສ່ຽວຂອງ ຫວຽດນາມ, ເພີ່ມທະວີການຮ່ວມມືຕ້ານໂລກລະບາດໂຄວິດ - 19 ລະຫວ່າງ ຫວຽດນາມ ແລະ ສະຫະພັນ ລັດເຊຍ ກໍ່ຄືລະຫວ່າງ St. Petersburg ແລະ ນະຄອນໂຮ່ຈີມິນ, ທ່ານເອກອັກຄະລັດຖະທູດສະເໜີສົ່ງເສີມຈັດຕັ້ງວັນວັດທະນະທຳ ຫວຽດນາມ ປະຈຳ St. Petersburg. ທ່ານເອກອັກຄະລັດຖະທູດ ສະແດງຄວາມຫວັງວ່າ ສອງປະເທດຈະສົ່ງເສີມໂຄງການສ້າງຮູບປັ້ນ ປະທານໂຮ່ຈີມິນ ຢູ່ St. Petersburg ເພື່ອຮູບປັ້ນໄດ້ຮັບການເປີດຕົວກົງກັບປີ 2023 ເຊິ່ງເປັນປີ ສະເຫຼີມສະຫຼອງ 100 ປີແຫ່ງວັນລຸງໂຮ່ມາຍັງ Petrograd ຄັ້ງທຳອິດ (ປັດຈຸບັນແມ່ນ: St. Petersburg).
ບຸນຄົງ